La Policia Local de Bétera realitza xarrades als escolars sobre l'ús responsable dels petards
06 de març de 2024

Amb aquesta campanya es pretén conscienciar als xiquets i xiquetes sobre el bon ús del material pirotècnic a Bétera.

A més el Consistori ja ha emés el Bàndol d'Alcaldia en el qual es regula la utilització de pirotècnia durant les festes falleres.

A una setmana que arranquen les Festes de Falles, l'Ajuntament de Bétera, a través de la seua Policia Local, ha posat en marxa la campanya anual sobre l'ús responsable de material pirotècnic en els centres escolars del municipi. Una iniciativa que respon a la voluntat del Consistori de previndre accidents i de conscienciar als més xicotets sobre una utilització correcta que no comporte perills per a ells.

“La formació és fonamental en aquesta època de l'any on els valencians i valencianes fem ús del material pirotècnic. Els nostres xiquets i xiquetes han de ser conscients dels perills que comporta no actuar responsablement davant el material pirotècnic i per això, treballem colze a colze amb la nostra Policia Local perquè els expliquen i els donen consells per a una utilització adequada”, ha destacat l'Alcaldessa de Bétera, Elia Verdevío.

D'aquesta manera, els agents de la Policia Local de Bétera ensenyen als escolars a utilitzar correctament el material pirotècnic i a manipular-lo d'una manera segura tant per a ells com per a les persones que tinguen voltant. Aquestes xarrades es realitzen atenent la legislació vigent i pretenen aportar una informació de primera mà als xiquets i xiquetes.

En eixe sentit, el regidor de Seguretat Ciutadana, Manuel Pérez ha manifestat que “la nostra Policia Local vela per la seguretat dels nostres veïns i veïnes, sobretot, en grans esdeveniments i festivitats. Abordar d'una manera didàctica l'ús responsable de material pirotècnic permetrà que tinguem menys incidents i que els més xicotets gaudisquen d'unes Falles més segures”.

Xarrades didàctiques amb audiovisuals

L'Inspector i dos agents de la Policia Local de Bétera han impartit aquesta formació al costat dels escolars de tercer i quart de primària dels col·legis Lloma del Mas, Nostra Senyora del Carmen i Marqués de Dosaigües.

A partir de les 11:00h la Casa de la Cultura ha acollit a més d'un centenar d'estudiants d'aquests centres escolars que a més han rebut diversos consells per a actuar bé i evitar accidents. Les explicacions dels agents han estat acompanyades per audiovisuals que han mostrat les conseqüències de fer un ús indegut.

“Són imatges impactants però molt necessàries perquè els joves coneguen les conseqüències i sobretot, prenguen precaució a l'hora d'encendre un petard”, ha exposat l'Inspector de la Policia, Juan Antonio Segura, durant aquestes xarrades en les quals ha participat també com a ponent.

L'Alcaldessa de Bétera i el regidor de Seguretat Ciutadana han acudit hui a saludar als més xicotets i a recolzar la inestimable labor de la Policia amb aquestes xarrades que “permetran gaudir als xiquets i xiquetes d'unes Falles més segures”, ha assenyalat Elia Verdevío.

Bàndol material pirotècnic

D'altra banda, l'Ajuntament de Bétera ha realitzat un bàndol d'alcaldia en el qual es regula l'ús de pirotècnia de l'1 al 19 de març en les zones degudament delimitades.